Maties-student glo verkragUniversiteit Stellenbosch. Foto: Facebook Die universiteit het Woensdagaand in ŉ verklaring gesê die beweerde verkragting het glo in Februarie in die vroeë oggendure buite die Harmonie-vrouekoshuis plaasgevind. “Die student is deur ŉ distriksgeneesheer ondersoek en behandel en die universiteit se krisissentrum verleen bystand aan haar,” het die universiteit gesê. Volgens die US word die saak deur die polisie se seksuelemisdrywe-eenheid ondersoek en is niemand nog in hegtenis geneem nie. Prof. Wim de Villiers, rektor en visekanselier, het sy skok uitgespreek oor die voorval. “Seksuele mishandeling in enige vorm is ŉ veragtelike daad en ons versoek die polisie om te verseker dat die voorval deeglik ondersoek word sodat geregtigheid kan geskied.” De Villiers het benadruk dat die universiteit daarna streef om ŉ veilige omgewing vir studente en personeel daar te stel. “Die universiteit het oor die afgelope paar jaar verskeie bykomende veiligheidsmaatreëls ingestel, maar die veiligheidsomgewing is voortdurend aan die verander, wat ’n waaksame ingesteldheid en die vermoë om aan te pas vereis.” Volgens die universiteit is daar ŉ aanduiding dat die beweerde verkragter nie ŉ student is nie. “Indien die ondersoek egter die teenoorgestelde bewys, sal die universiteit nie huiwer om streng stappe teen die beweerde oortreder te doen nie.”